Notam facimus omnibus presentibus et subsequentibus sancte ecclesie filiis diffinitionem que inter canonicos Eduensis et Virgiacensis ecclesie et monachos Sancte Marie Novi Monasterii facta est de decimis fundi qui vocatur Gerguil. Domnus Nargoldus Eduensis ecclesie pontifex cunctusque illius ecclesie conventus et decanus Virgiacensis ecclesie Roclenus eiusdemque ecclesie canonici hoc unanimiter confirmantes concesserunt monachis Sancte Marie Novi Monasterii ut pro cunctis decimis fundi qui vocatur Gergul omni anno reddant clericis Virgiacensis ecclesie solidum unum et XII sextarios annone secundum mensuram Virgiacensis castri et unum sextarium leguminis de fabis vel pisis vel lenticulis solidum videlicet pro decimis pecorum et annonam pro decimis illius terre que eorum sunt. Huius annone medietas erit frumentum et medietas ordeum mixtum sicuti in terra illa creverit. Si vero tempestate aut qualibet alia plaga predicti fundi vastate fuerint segetes et antedicta mensura in decimis illius terre inveniri non potuerit canonici consuetudinarias decimas in manipulis accipiant. Hec gratia pacis et concordie inter clericos illos et monachos facta sunt et de sua propria domo tantum stabilita sunt. Nam si tempore presenti vel futuro alii homines seculares qui non sint de familia predictorum monachorum in silva vel in planicie illam terram colere ceperint predictorum canonicorum erit decima. Si autem hanc terram bubus colere cessaverint predicti monachi nil tale ab eis requiretur. Sed si alio quolibet modo eam coluerint congruas decimas secundum laborem predicti canonici a monachis accipient. Hoc decretum gestum est in septimana Penthecostes in Eduensis ecclesie capitulo. Et hii sunt testes : Secginus decanus, Valterius et Sevinus archidiaconi, Otbertus, Ingebertus, Hugo de Glana, Valterus de Spiriaco, Stephanus de Monte Sancti Johannis et ceteri eiusdem ecclesie. De canonicis vero Virgiacensis ecclesie : Theobaldus capellanus, Robertus de Nui, Humbertus de Pulmar et ceteri eiusdem ecclesie canonici. Post hos Girardus Bealnensis, Robertus Cabilonensis canonicus, Geofredus, Walo.